Nordjyllands Politi trækker i kampuniformer, når de onsdag og torsdag afholder politi-øvelse i Aalborg

Der er ingen grund til bekymring, hvis du onsdag den 11. marts eller torsdag den 12. marts ser kampklædte politimænd eller hører udrykningskøretøjer i Aalborg. Der er nemlig blot tale om en politi-øvelse. Øvelsen finder sted, fordi Nordjyllands Politi er ved at træne en del af personalet i håndtering af pludselige, alvorlige hændelser. Den foregår i Aalborgs Vestby, Vadum og området omkring Rørdal. - Det er en naturlig del af vores arbejde som politifolk, at vi hele tiden uddanner os, så vi er parate, hvis der pludselig opstår en situation. Ikke mindst begivenhederne i København for nylig har jo vist, at det er vigtigt, at vi holder færdighederne ved lige, siger Vicepolitiinspektør Poul Severinsen.